  Анжелика Тихонова корреспондент 2020-тӥ арын Удмуртиысь студентъёслэн 42 семьяоссы 100 сюрс манетъем юрттэт басьтӥзы. Со сярысь элькун тӧролэн но кивалтэтлэн пресс-службазы ивортэ. Йӧскалык ӵектос кыкетӥ арзэ быдэсъяське ини. Кылем арын ӵектэм тросэз кичӧлтонъёс туэ но азьланьтӥськизы. Кылсярысь, Удмуртилэн тӧроезлэн Александр Бречаловлэн студент семьяослы тыронлэсь быдӟалазэ будэтон сярысь кичӧлтонэз. Сыӵе юрттэт вань улосвылъёсын ӧвӧл, асьмеос та ласянь висъяськиськомы Ольга Лубнина, Удмуртиысь мерлыко политикая но ужъя министрлэн нырысетӥ воштӥсез2020-тӥ ар юрттэтэз ӧжытсэ 70 семьяослы сётозы шуыса чаклало. Тыриськонъёслы элькун коньдэтысь 7 миллион манет висъязы. Тыриськонэз басьтыны быгато студент семьяос, кудъёсаз огез яке кыкназы но анай-атайёс вылӥ яке шор ёзо ӧнер дышетсконниын очной амалэн дышетско но, 2019-тӥ яке 2020-тӥ арын нылпизы вордӥськиз. Коньдонэн юрттэтэз нылпиез одӥгназ будэтӥсь анай-атай но басьтыны быгатэ Ольга Лубнина, Удмуртиысь мерлыко политикая но ужъя министрлэн нырысетӥ воштӥсезСо сяна, семьялэн табышез Удмуртиын толэзь ӵоже улыны тырмыт луись коньдонлэн быдӟалаезлэсь – одӥг адямилы 19 сюрс 520 манетлэсь – трос луыны кулэ ӧвӧл. Коньдонэн юрттэт одӥг пол тыриське. Сое басьтон понна студент анай-атайёс нылпизы вордӥськем дырысен куать толэзь ӵоже улон интызыя калыклы мерлыко юрттэт сётонъя ёзэтэ вазиськыны кулэ. Пусъём, семьяын пинал 2019-тӥ арын вордӥськиз, но со тыриськонэз ӧз басьтэ ке, вазиськыны 2020-тӥ арын но быгато. Студентъёслэн семьяоссылы пиналзы вордӥськыку юрттэтэз Владимир Путинэн кичӧлтэм «Демография» йӧскалык ӵектос улсын сёто. Азьвыл солэн быдӟалаез 15 сюрс манет котыр вал. Но 2019-тӥ арысен Удмуртиын юрттэтэз 100 сюрс манетозь йылэтӥзы. Кылем арын коньдонэн юрттэтэз элькунысьтымы сюлэсь трос студент семьяос басьтӥзы.  Озьы ик Ольга Лубнина пусйиз, туннэ нуналлы Россиын нылпиосын семьяослы юрттэт сётонъя рос-прос сӧзнэт кылдытэмын шуыса. Владимир Путинлэн кичӧлтэмезъя нырысетӥ, кыкетӥ, куинетӥ нылпи вордӥськем бере тыриськонъёс, анай капитал чакламын. «Единая Россия» партилэн «Крепкая семья» ӵектосэз улсын семья институтэз юнматон но егит семьяослы юрттэт сётон ласянь уж мынэ, нылпиен пукись анайёслы ужаны луонлыкъёс кылдытӥсько. Со борды улосвылъёсын кутӥськись амалъёсты ватсалом - кылсярысь, асьме дорын сямен, студент семьяослы юрттэт сётонэз. Ваньмыз со «Демография» йӧскалык ӵектос улсын пуктэм ужпумъёс 2024-тӥ арозь одно ик быдэстэмын луозы шуыса вераны луонлык сётэ Ольга Лубнина, Удмуртиысь мерлыко политикая но ужъя министрлэн нырысетӥ воштӥсезТодэ вайытом, туэ Удмуртиын семьяослы но нылпиослы юрттэт сётон понна 616 миллион 300 сюрс манет висъяны ӵектӥзы.  Тегъёс: Мерлык Ижкар студентъёс Удмуртия семья коньдон Атайёслэнкенешсы 100ар  